KOMISIJAS ĪSTENOŠANAS REGULA (ES) 2022/782

(2022. gada 18. maijs),

ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū atsauc darbīgās vielas izopirazāma apstiprinājumu, groza Komisijas Īstenošanas regulu (ES) Nr. 540/2011 un atceļ Īstenošanas regulu (ES) Nr. 1037/2012

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktu un 78. panta 2. punktu,

tā kā:

(1) Komisijas Īstenošanas regula (ES) Nr. 1037/2012 (2) saskaņā ar Regulu (EK) Nr. 1107/2009 apstiprināja izopirazāmu kā darbīgo vielu un iekļāva to Komisijas Īstenošanas regulas (ES) Nr. 540/2011 (3) pielikuma B daļas sarakstā.

(2) 2020. gada 10. decembrī Eiropas Ķimikāliju aģentūras Riska novērtēšanas komiteja saskaņā ar Eiropas Parlamenta un Padomes Regulas (EK) Nr. 1272/2008 (4) 37. panta 4. punktu pieņēma atzinumu (5), kurā tā secināja, ka izopirazāms atbilst kritērijiem, pēc kuriem tas klasificējams par reproduktīvajai sistēmai toksisku 1.B kategorijas vielu un 2. kategorijas kancerogēnu.

(3) Tāpēc Komisijas Deleģētā regula (ES) 2022/692 (6) grozīja Regulas (EK) Nr. 1272/2008 VI pielikumu un klasificēja izopirazāmu par reproduktīvajai sistēmai toksisku 1.B kategorijas vielu.

(4) Saskaņā ar Regulas (EK) Nr. 1107/2009 II pielikuma 3.6.4. punktu darbīgo vielu apstiprina tikai tad, ja tā saskaņā ar Regulas (EK) Nr. 1272/2008 noteikumiem nav klasificēta vai nav jāklasificē par reproduktīvajai sistēmai toksisku 1.B kategorijas vielu ar noteikumu, ka reālajos piedāvātajos lietošanas apstākļos cilvēka eksponētība minētajai augu aizsardzības līdzeklī esošajai vielai ir niecīga.

(5) Kas attiecas uz izopirazāma reprezentatīvajiem lietojumiem, izopirazāma atliekas pārtikā un barībā pārsniedz sākotnējo vērtību Eiropas Parlamenta un Padomes Regulas (EK) Nr. 396/2005 (7) 18. panta 1. punkta b) apakšpunkta nozīmē, tāpēc nosacījums par niecīgu eksponētību ar uzturu nav izpildīts.

(6) Tādējādi izopirazāms vairs neatbilst Regulas (EK) Nr. 1107/2009 II pielikuma 3.6.4. punktā noteiktajam apstiprināšanas kritērijam.

(7) Saskaņā ar Regulas (EK) Nr. 1107/2009 21. panta 1. punktu Komisija informēja dalībvalstis, Eiropas Pārtikas nekaitīguma iestādi un pieteikuma iesniedzēju, ka tās ieskatā Regulas (EK) Nr. 1107/2009 II pielikuma 3.6.4. punktā noteiktais apstiprināšanas kritērijs vairs nevar tikt izpildīts, jo izopirazāms atbilst kritērijiem, pēc kuriem tas klasificējams par reproduktīvajai sistēmai toksisku 1.B kategorijas vielu, un aicināja pieteikuma iesniedzēju iesniegt piezīmes.

(8) Pieteikuma iesniedzējs nav sniedzis nedz informāciju, kas pierādītu, ka eksponētība ir niecīga, nedz pierādījumus tam, ka būtu izpildīti Regulas (EK) Nr. 1107/2009 4. panta 7. punkta nosacījumi attiecībā uz vielām, kuras ir vajadzīgas, lai novērstu tādu nopietnu apdraudējumu augu veselībai, ko nevar ierobežot ar citiem pieejamiem līdzekļiem.

(9) Tāpēc ir lietderīgi atsaukt izopirazāma apstiprinājumu.

(10) Tāpēc Īstenošanas regulas (ES) Nr. 540/2011 pielikums būtu attiecīgi jāgroza un Īstenošanas regula (ES) Nr. 1037/2012 būtu jāatceļ.

(11) Dalībvalstīm būtu jāatvēl pietiekami daudz laika, lai tās varētu atsaukt izopirazāmu saturošu augu aizsardzības līdzekļu atļaujas.

(12) Ja attiecībā uz izopirazāmu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu piešķir pagarinājuma periodu, minētajam periodam vajadzētu būt iespējami īsam un jābeidzas ne vēlāk kā 6 mēnešus no šīs regulas spēkā stāšanās dienas.

(13) Šī regula neliedz uz Regulas (EK) Nr. 1107/2009 7. panta pamata iesniegt citus pieteikumus uz izopirazāma apstiprināšanu.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Apstiprinājuma atsaukšana Darbīgās vielas izopirazāma apstiprinājumu atsauc.

2. pants Grozījums Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikuma B daļā 27. rindu par izopirazāmu svītro.

3. pants Pārejas pasākumi Dalībvalstis vēlākais līdz 2022. gada 8. septembrim atsauc tādu augu aizsardzības līdzekļu atļaujas, kas kā darbīgo vielu satur izopirazāmu.

4. pants Pagarinājuma periods Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, beidzas ne vēlāk kā 2022. gada 8. decembrim.

5. pants Atcelšana Īstenošanas regulu (ES) Nr. 1037/2012 atceļ.

6. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 18. maijā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Īstenošanas regula (ES) Nr. 1037/2012 (2012. gada 7. novembris), ar ko apstiprina darbīgo vielu izopirazāmu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 308, 8.11.2012., 15. lpp.).

(3) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(4) Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

(5) Committee for Risk Assessment, Opinion proposing harmonised classification and labelling at EU level of Reaction mass of 3-(difluoromethyl)-1-methyl-N-[(1RS,4SR,9RS)-1,2,3,4-tetrahydro-9-isopropyl-1,4-methanonaphthalen-5-yl]pyrazole-4-carboxamide and 3-(difluoromethyl)-1-methyl-N-[(1RS,4SR,9SR)-1,2,3,4-tetrahydro-9-isopropyl-1,4-methanonaphthalen-5-yl]pyrazole-4-carboxamide [>78% syn isomers <15% anti isomers relative content]; isopyrazam. EC Number: - CAS Number: 881685-58-1 CLH-O-0000006915-65-01/F, pieņemts 2020. gada 10. decembrī.

(6) Komisijas Deleģētā regula (ES) 2022/692 (2022. gada 16. februāris) par grozījumiem, ko izdara, zinātnes un tehnikas attīstībai pielāgojot Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu (OV L 129, 3.5.2022., 1. lpp.).

(7) Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).